આપણી વિધાનસભા તો આવા બનાવો માટે ગૌરવવંતો ઇતિહાસ ધરાવે છે.આ વિધાનસભામાં ભૂતકાળમાં મુખ્યમંત્રી, અધ્યક્ષ અને સચિવ પર પણ હુમલા થયા છે.રાજકોટ ભાજપ્ની થિંક ટેન્ક ગણાતા કિરીટ પાઠકે જૂની કેટલીક ઘટનાઓ શેર કરી છે..તેઓ કહે છે કે, 26 જૂલાઈ 1995માં કેશુભાઈ પટેલની સરકાર હતી અને વિરોધ પક્ષના નેતા અમરસિંહ ચૌધરી હતાં ત્યારે પ્રશ્નોત્તરી દરમિયાન ખાદ્ય તેલ અંગેનો પ્રશ્ન પૂછાયો ત્યારે પૂરક પ્રશ્નમાં વિરોધ પક્ષ કોંગ્રેસે ભારે ધાંધલ ધમાલ કરી હતી. કોંગ્રેસના એક સભ્યએ તોફાની વાતાવરણ વચ્ચે વેલમાં ધસી આવીને સચિવના ટેબલ પર માઈકને મચડીને તોડવાનો પ્રયાસ કર્યો હતો.1996માં સુરેશ મહેતાની સરકાર હતી અને વિરોધ પક્ષ કોંગ્રેસના નેતા અમરસિંહ ચૌધરી હતા તે સમયે ભારે ધમાલ અને ધાંઘલ થઈ હતી. વિધાનસભાના અધ્યક્ષ અને મુખ્યમંત્રી સુરેશ મહેતા પર પીન કુશન, તકીયા, ચોપડા, ચોપડી, અને માઈક ફેંકાયા હતા. કોંગ્રેસના ધારાસભ્ય શક્તિસિંહ ગોહીલે પોતાની બેંચ પરથી માઈક તોડીને સુરેશ મહેતા તરફ ફેંક્યું હતું.આ ધમાલ પછી ગૃહની બહાર નીકળેલા કોંગ્રેસના ધારાસભ્યોને પોલીસે માર માર્યો હતો જેમાં વીરજી ઠુમર ઘવાયા હતા અને તેમને હોસ્પીટલમાં દાખલ કરાયા હતા. બારીના કાચ તુટવાના કારણે કેટલાક પત્રકારો પણ ઘવાયા હતા અને તેમને હોસ્પિટલ સારવાર માટે લઈ જવા પડ્યા હતા. ગૃહમાં લોહી રેડાયું હતું. આ પછી તો રાજ્યપાલે તુરંત સરકાર બરતરફ કરી હતી અને રાષ્ટ્રપતિ શાસન આવ્યું હતું. સુરેશ મહેતાની બહુમતી ધરાવતી સરકારને કોંગ્રેસે ગબડાવી હતી.શંકરસિંહ વાઘેલાની રાજપા સરકાર બનાવવામાં આ રીતે અમરસિંહ ચૌધરીએ મદદ કરી હતી.